Vreemde paljas pla SA puntemakers in Frankryk | Maroela Media
Dit lyk of 'n vreemde paljas die Suid-Afrikaanse puntemakers in die jongste kragmetings in die Franse Top14- en Pro D2-liga gepla het.
Slegs twee spanne met Suid-Afrikaners tussen die puntemakers, Montpellier en Montauban, kon hul wedstryde in die boonste twee Franse ligas wen.
♦ Drie Springbokke het punte in Montpellier se sege van 23-20 oor Perpignan in die Top14-reeks aangeteken.
Jan Serfontein (binnesenter) het 'n drie gedruk, Ruan Pienaar (skrumskakel) het dit verdoel en met 'n strafdoel geslaag, en Johan Goosen (losskakel) het 'n strafdoel bygevoeg.
♦ Die Bok Morné Steyn (losskakel) het 11 van Stade Français se punte teen Racing 92 aangeteken, maar kon nie keer dat laasgenoemde met 17-16 wen nie.
♦ Daar was boonop ander teëspoed vir Suid-Afrikaners in dié liga.
Rynhard Elstadt, 'n gewese Stormers-speler, het 'n geel kaart op die lyf geloop in sy span, Toulouse, se nederlaag van 22-26 teen Castres; en dieselfde lot het Toulon se Bokstut Marcel van der Merwe in sý span se slae van 8-28 teen Clermont Auvergne getref.
♦ Danré Gerber, gewese Bolandse speler en seun van die Boklegende Danie Gerber, het 11 punte met 'n doelskop en drie strafdoele vir Mont de Marsan teen Soyaux-Angouleme behaal, maar laasgenoemde het met 20-16 gewen.
♦ Hansie Graaff (losskakel) het al Massy se punte in sy nederlaag van 6-21 teen Vannes met twee doelskoppe behaal.
♦ Die Blitsbok Shaun Adendorff (agsteman) het 'n drie vir Aurillac teen Brive gedruk, en Pieter-Steyn de Wet (skrumskakel), beter bekend as 'n losskakel vir die Kings, het albei dié span se drieë verdoel.
♦ Riaan Swanepoel (heelagter), 'n oud-Sharks-speler, het 'n seëvierende Montauban (29-20) se eerste drie teen Colomiers gedruk.
Brive was met 36-14 baas.
♦ Willie du Plessis (losskakel), 'n gewese Superrugbyspeler van die Cheetahs, het 'n strafdoel vir Bayonne teen Biarritz behaal.
Laasgenoemde het met 22-6 gewen.
♦ Ondanks 'n rooi kaart in die 22ste minuut aan Steven Sykes (slot), het Oyonnax vir Bresanne met 49-16 opgedreun.
Sykes het Superrugby vir die Sharks en die Kings gespeel, en laasgenoemde aangevoer.
♦ In die Engelse Premierliga het die Bok Juan de Jongh (buitesenter) het een van Wasps se drie drieë in sy oorwinning van 23-22 oor Newcastle aangeteken.
♦ Oli Kebble (loskopstut) en Huw Jones (buitesenter) het elk 'n drie gedruk in die Skotse superklub Glasgow Warriors se Pro14-sege van 29-13 oor die Walliese streekspan Newport Gwent Dragons.
Albei het Superrugby vir die Stormers gespeel. Kebble is die seun van die Bokstut Guy Kebble, en Jones speel toetsrugby vir Skotland.
♦ Duhan van der Merwe (linkervleuel) het een van die Skotse superklub Edinburgh se vier drieë gedruk in sy naelskraapse sege van 31-30 oor die Italiaanse klub Benetton Treviso.
Van der Merwe, die jonger broer van die Bokhaker Akker van der Merwe, het SA o.20-verteenwoordig en vir die Blou Bulle gespeel.
♦ Roy Godfrey (loskopstut) het 'n drie vir Jersey gedruk in sy sege van 39-19 oor Yorkshire Carnegie.
Brendan Cope (losskakel) het 'n doelskop vir die verloorspan behaal.
Godfrey het Curriebeker-rugby vir die Suidwestelike Distrikte gespeel, en Cope het die Sharks op o.21-vlak verteenwoordig.